**TYÖSUHDEKEKSINTÖLAUTAKUNTA** **Lausunto 5/2014**

**Hakija** A

**Vastapuoli** Z

**Asia** Kohtuullinen korvaus / Lautakunnan toimivalta

**Vireille** 30.12.2014

**Annettu** 24.4.2015

**ASIAN TAUSTA**

Hakemus koskee menetelmää [ ].

Keksinnön ovat tehneet A ja B työskennellessään työnantajan palveluksessa. Työnantaja on [pvm] 2002 ilmoittanut ottaneensa kaikki oikeudet hakemuksen kohteena olevaan keksintöön.

Keksinnön perusteella työnantajalle on myönnetty suomalainen patentti vuonna 2007 ja Eurooppapatentti vuonna 2005.

Kummallekin keksijälle on maksettu keksintökorvauksena 1.500 euroa.

**ASIAN KÄSITTELY**

**Hakemus**

*Vaatimukset*

Hakija on pyytänyt työsuhdekeksintölautakuntaa antamaan lausunnon hänelle kuuluvasta kohtuullisesta korvauksesta.

*Perusteet*

Keksijät ovat työskennellessään työnantajan palveluksessa kehittäneet menetelmän [ ]. Työnantaja on ilmoittanut vuona 2014 tehneensä sopimuksen [palvelun] tarjoamisesta. Kysymys on samanlaisesta palvelusta ja ratkaisusta, kuin minkä keksijät ovat kehittäneet. Näin ollen työnantajan tulee suorittaa keksinnön käyttämisestä kohtuullinen korvaus.

Työnantaja on julkistanut syksyllä 2014 liikesopimuksen, jonka vuoksi olosuhteiden voidaan katsoa olennaisesti muuttuneen ja sopimuksen kohtuullistaminen on perusteltua.

**Vastine**

*Vaatimukset*

Työnantaja on vaatinut, että vaatimukset jätetään tutkimatta.

*Perusteet*

Keksijät ovat menettäneet kanneoikeutensa, sillä he eivät ole panneet korvauskannetta vireille työsuhdekeksintölain 7 §:n 3 momentissa edellytetyssä kymmenen vuoden määräajassa, eikä myöskään vuoden kuluessa patentin myöntämisestä.

Työnantaja on [pvm] 2002 kirjallisesti ilmoittanut keksijöille ottavansa kaikki oikeudet keksintöilmoituksen mukaiseen keksintöön. Keksinnölle on myönnetty suomalainen patentti vuonna 2007 ja Eurooppapatentti vuonna 2005.

**TYÖSUHDEKEKSINTÖLAUTAKUNNAN RATKAISU**

Työsuhdekeksintölain 7 §:n 3 momentin mukaan, jos korvauskannetta ei ole pantu vireille kymmenen vuoden kuluessa siitä, kun työnantaja on ilmoittanut ottavansa oikeuden keksintöön, kanneoikeus on menetetty. Jos keksinnölle on haettu patenttia, kanne voidaan kuitenkin aina panna vireille vuoden kuluessa patentin myöntämisestä.

Työnantaja on ilmoittanut [pvm] 2002 ottavansa kaikki oikeudet keksintöilmoituksen mukaiseen ehdotukseen tai ratkaisuun. Keksinnölle on myönnetty Eurooppapatentti vuonna 2005 ja suomalainen patentti vuonna 2007.

Lausuntopyyntö on saapunut [pvm] 2014. Koska keksijät eivät ole panneet korvauskannetta vireille työsuhdekeksintölain edellyttämässä kymmenen vuoden määräajassa tai vuoden kuluessa patentin myöntämisestä, kanneoikeus on vanhentunut.

Työsuhdekeksintölain 9 §:n 1 momentin mukaan sen estämättä, mitä tuomiolla tai sopimuksella on määrätty 7 §:ssä tarkoitetusta korvauksesta, oikeus voi määrätä siitä toisin, mikäli olennaisesti muuttuneet olosuhteet antavat siihen aihetta.

Työsuhdekeksintölautakunta katsoo, ettei se ole edellä mainitussa säännöksessä tarkoitettu oikeus. Näin ollen myöskään korvauksen kohtuullistamista koskeva vaatimus ei kuulu lautakunnan toimivaltaan, vaan asia tulee saattaa tuomioistuimen ratkaistavaksi.

Edellä esitetyn perusteella työsuhdekeksintölautakunta katsoo, ettei lausuntopyynnön tutkimiselle ole edellytyksiä.

**Työsuhdekeksintölautakunnan lausunto**

Työsuhdekeksintölautakunta jättää lausuntopyynnön tutkimatta.

 Eero Mantere Tomi Rantasaari

Puheenjohtaja sihteeri

Asian ratkaisuun osallistuivat: Eero Mantere, Ralf Forsén, Mari Komulainen, Maunu Korpela, Jaakko Laurila, Marja-Leena Mansala, Veli Sinda ja Riikka Tähtivuori.